CELEX: 32021D1851
Language: da
Date: 2021-10-15 00:00:00
Title: Rådets afgørelse (EU) 2021/1851 af 15. oktober 2021 om den holdning, der skal indtages på Den Europæiske Unions vegne i Det Internationale Sukkerråd, for så vidt angår ændringer af den internationale sukkeroverenskomst af 1992 og tidsplanen for gennemførelsen deraf

22.10.2021   
               
               
                  DA
               
               
                  Den Europæiske Unions Tidende
               
               
                  L 374/49
               
            
         RÅDETS AFGØRELSE (EU) 2021/1851
         af 15. oktober 2021
         om den holdning, der skal indtages på Den Europæiske Unions vegne i Det Internationale Sukkerråd, for så vidt angår ændringer af den internationale sukkeroverenskomst af 1992 og tidsplanen for gennemførelsen deraf
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Ved Rådets afgørelse 92/580/EØF (1) blev Unionen part i den internationale sukkeroverenskomst af 1992 (2) (»ISA«)og medlem af Den Internationale Sukkerorganisation (»ISO«).
                  
               
                     (2)
                  
                  
                     I henhold til artikel 8 i ISA varetager eller drager Det Internationale Sukkerråd (»ISC«) omsorg for udførelsen af alle sådanne funktioner, som er nødvendige til gennemførelse af bestemmelserne i ISA. I henhold til artikel 13 i ISA vedtages alle ISC's beslutninger i princippet enstemmigt. Hvis der ikke er enighed, vedtages beslutningerne med simpelt flertal, medmindre der i ISA er fastsat bestemmelser om kvalificeret flertal.
                  
               
                     (3)
                  
                  
                     I henhold til artikel 25 i ISA har ISO's medlemmer i alt 2 000 stemmer. Hvert medlem af ISO har et bestemt antal stemmer, som justeres årligt i overensstemmelse med de kriterier, der er fastsat i nævnte artikel.
                  
               
                     (4)
                  
                  
                     Imidlertid afspejler fordelingen af stemmer blandt medlemmerne af ISO, der også er afgørende for disse medlemmers finansielle bidrag til ISO, ikke længere de faktiske forhold på det globale sukkermarked.
                  
               
                     (5)
                  
                  
                     I henhold til reglerne i ISA om de finansielle bidrag til ISO er Unionens andel af de finansielle bidrag forblevet uændret siden 1992, selv om det globale sukkermarked og navnlig Unionens relative vægt på dette marked har ændret sig betydeligt siden da. Som følge heraf har Unionen i de seneste år båret en uforholdsmæssigt stor del af de budgetmæssige omkostninger og ansvaret i ISO.
                  
               
                     (6)
                  
                  
                     Ved Rådets afgørelse (EU) 2017/2242 (3) fik Kommissionen bemyndigelse fra Rådet til at indlede forhandlinger med de andre parter i ISA i ISC med henblik på at modernisere ISA, navnlig med hensyn til uoverensstemmelserne mellem det antal stemmer og de finansielle bidrag, der gælder for medlemmerne af ISO, på den ene side og deres relative vægt på det globale sukkermarked på den anden side.
                  
               
                     (7)
                  
                  
                     Kommissionen indledte på grundlag af den bemyndigelse, der blev givet ved afgørelse (EU) 2017/2242, forhandlinger med medlemslandene i ISO og fremsatte konkrete forslag om ændring af artikel 25 i ISA, som regulerer vedtagelsen af det administrative budget og medlemmernes bidrag. ISC besluttede på sin 55. samling den 19. juli 2019 at indlede forhandlinger om en delvis revision af ISA inden sit næste møde i november 2019 under ledelse af De Forenede Nationers Konference for Handel og Udvikling.
                  
               
                     (8)
                  
                  
                     Efter anmodning fra flere ISO-medlemmer besluttede ISC, at der ud over ændringen af artikel 25 i ISA også er andre områder af ISA, der skal gøres til genstand for forhandlinger, navnlig formålene i artikel 1 i ISA, arbejdsprioriteterne for ISO i henhold til artikel 32, 33 og 34 i ISA og reglerne for udnævnelse af den administrerende direktør i artikel 23 i ISA.
                  
               
                     (9)
                  
                  
                     Da den bemyndigelse, der blev givet ved afgørelse (EU) 2017/2242, ophørte den 31. december 2019, og henset til behovet for at fortsætte forhandlingerne, blev en ny bemyndigelse givet af Rådet ved Rådets afgørelse (EU) 2019/2136 (4).
                  
               
                     (10)
                  
                  
                     Det Internationale Sukkerråd nåede til enighed om formuleringen af ændringerne af ISA på sin 57. samling i november 2020 og 58. samling i juni 2021.
                  
               
                     (11)
                  
                  
                     Alle de ændringer, som der er opnået enighed om i forhandlingerne, skal vedtages efter den procedure, der er fastlagt i artikel 44 i ISA. I henhold til nævnte artikel kan ISC med kvalificeret flertal beslutte at rette henstilling til ISO's medlemmer om en ændring af ISA. Unionen kan som medlem af ISC i overensstemmelse med artikel 7 i ISA deltage i afstemningen om den afgørelse, der skal træffes med kvalificeret flertal, med henblik på at igangsætte proceduren for ændring af den institutionelle ramme for ISA.
                  
               
                     (12)
                  
                  
                     Ifølge tidsplanen for gennemførelsen af den delvise revision af ISA vil afstemningen om den afgørelse om at henstille til medlemmerne, at ISA ændres, der skal træffes med kvalificeret flertal i overensstemmelse med artikel 44 i ISA, blive afholdt på ISC's 59. samling i november 2021.
                  
               
                     (13)
                  
                  
                     Det er hensigtsmæssigt at fastlægge den holdning, der skal indtages på Unionens vegne på den 59. samling i Det Internationale Sukkerråd, til ændringerne af ISA. Denne holdning bør afspejle, at ændringen af ISA på grundlag af resultatet af forhandlingerne om dens delvise revision er i Unionens interesse.
                  
               
                     (14)
                  
                  
                     Derudover bør den holdning, der skal indtages på Unionens vegne i ISC på dets 59. samling, for så vidt angår tidsplanen for gennemførelsen af ændringerne af ISA, fastlægges. Denne holdning bør afspejle, at det er i Unionens interesse, at ændringerne af ISA træder i kraft senest den 1. januar 2024 —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Det Internationale Sukkerråd (»ISC«) på dets 59. samling, for så vidt angår ændringer af den internationale sukkeroverenskomst af 1992 (»ISA«) og tidsplanen for gennemførelsen deraf, skal være at stemme for:
            
                        a)
                     
                     
                        en henstilling til medlemmerne af Den Internationale Sukkerorganisation om at ændre ISA for at afspejle resultatet af forhandlingerne om delvis revision af ISA med hensyn til artikel 1, 23, 25, 32, 33 og 34 deri
                     
                  
                        b)
                     
                     
                        godkendelsen af en tidsplan, som aftalt på ISC's 58. samling i juni 2021, som fastsætter fristerne for de forskellige faser af proceduren i artikel 44 i ISA
                     
                  
                        c)
                     
                     
                        gennemførelsen af ændringerne omhandlet i litra a) i overensstemmelse med tidsplanen i litra b), således at det sikres, at ændringerne træder i kraft senest den 1. januar 2024.
                     
                  
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 15. oktober 2021.
            
               
                  På Rådets vegne
               
               J. CIGLER KRALJ
               
                  Formand
               
            
         
         
            (1)  Rådets afgørelse 92/580/EØF af 13. november 1992 om undertegnelse og indgåelse af den internationale sukkeroverenskomst af 1992 (EFT L 379 af 23.12.1992, s. 15).
         
            (2)  Den internationale sukkeroverenskomst af 1992 (EFT L 379 af 23.12.1992, s. 16).
         
            (3)  Rådets afgørelse (EU) 2017/2242 af 30. november 2017 om bemyndigelse til at indlede forhandlinger om ændring af den internationale sukkeroverenskomst af 1992 (EUT L 322 af 7.12.2017, s. 29).
         
            (4)  Rådets afgørelse (EU) 2019/2136 af 5. december 2019 om bemyndigelse til at indlede forhandlinger om ændring af den internationale sukkeroverenskomst af 1992 (EUT L 324 af 13.12.2019, s. 3).